
	[bookmark: nev]BIRÓ ZSOLT
Pénzügy-Számvitel
BSc, 5. félév
Miskolci Egyetem
Gazdaságtudományi Kar
	






Témavezető:
	Süveges Gábor
tanársegéd, ME GTK




High –Frequency Trading piaci hatásai - a tőzsdei kereskedés evolúciója

Kulcsszavak: tőzsde; high-frequency; tőkepiac
A tőzsdei kereskedés mára már 100%-ban elektronikus formában zajlik. A hangosan kiabáló, cédulákat lobogtató, rohangáló brókereket felváltották a csúcstechnológiás számítógépek. A jó tippek, belsős információk helyét algoritmusok automatizált rendszerek vették át. A percekből milliszekundumok lettek, és kialakult egy emberi beavatkozást teljesen nélkülöző kereskedési szisztéma. Egy új síkra tevődött át a profitért folyó harc, ahol az átlag manuális kereskedőnek nem sok keresnivalója akad.
A high-frequency trading, röviden HFT, egy kereskedési technológia, ami algoritmusok, programok segítségével biztosítja használói számára a piacból kisajtolható maximális profitot. Ezek a vállalatok a tőzsdei kereskedés csúcsragadozói.
Kutatásom témája az ilyen vállalatok és az általuk használt módszerek elemzése, értékelése. Dolgozatom során az alábbi fő kérdésekre keresem választ:
- Hogyan működnek ezek a vállalatok?
- Kik állnak a programok, algoritmusok mögött?
- Konkrétan milyen stratégiákat alkalmaznak?
- Mekkora haszonra tesznek, tehetnek szert?
- Milyen hatással van ez a piac többi szereplőjére?
- Milyen hatással van a komplett pénzügyi szektorra?
- Milyen szabályozások vonatkoznak rájuk?
- Mi várható a jövőben, ha minden a jelenlegi állapotban marad, illetve ha ezeket a módszereket még tovább fejlesztik?
Az alkalmazni kívánt módszerek között szerepelnek statisztikai kvantitatív kimutatások, valamint matematikai elemzések.
Munkám során törekszem arra, hogy magyar és idegen nyelvű kutatásokra alapozva minél részletesebben, de közérthetően fejtsem ki a HFT vállalatok működését, használt stratégiáit, módszereit. Elemzem, hogy a világ mely részein milyen arányban vannak jelen, és a piaci volumen mekkora része köthető hozzájuk. Végcélom, hogy megítélhessem, ezek a vállalatok pozitív, vagy inkább negatív hatást gyakorolnak a globális pénzpiacra.



